13/06/2019 schedule18:45
#հայկական սպորտ #Եվրոպական խաղեր
Եվրոպայի մինչեւ 23 տարեկանների չեմպիոն Էդգար Ստեփանյանը պատրաստվում է մասնակցել Եվրոպական խաղերին՝ անկախ նրանից, որ դաստակը 2 տեղից կոտրված է: Այս մասին նա ասաց «Հայկական ժամանակ»-ի հետ զրույցում: Նման վնասվածքների վերականգնման համար 8 շաբաթ է անհրաժեշտ, իսկ Եվրոպական խաղերը սկսվում են մի քանի օրից: Բժիշկները խորհուրդ են տալիս չմասնակցել, սակայն Ստեփանյանը վճռական է տրամադրված:
«Ես եմ շատ խնդրել, որ գնամ մասնակցեմ, քանի որ Եվրոպական խաղերը 4 տարին մեկ են անցկացվում: Չեմ կարող բաց թողնել, շատ մեծ դժվարությամբ եմ մասնակցության ուղեգիրը նվաճել: Ուզում եմ մասնակցել, որպեսզի հետո չզղջամ, որ չեմ մասնակցել»,- ասաց նա՝ ավելացնելով, որ գիտակցում է, որ կոտրվածքն իրեն խանգարելու է:
Մարզիկը վնասվածքը ստացել է հունիսի 1-ին Մոսկվայում կայացած Գրան պրիի մրցաշարի օմնիում ձեւի խմբակային վազքի ընթացքում: Ինչպես նա պատմում է, մոտ է եղել մեդալ նվաճելուն, սակայն իր առջեւից 4 մարզիկներ ընկել են, ինքն էլ բախվել է նրանց ու նույնպես ընկել: Այժմ ձեռքը գիպիսի մեջ է:
«10 օր է՝ արդեն գիպսի մեջ է: Դիմացս 4 մարզիկներ ընկան, ես էլ հարվածեցի նրանց, ընկա: Հիմա մարզումներ եմ անցկացնում հեծանվադազգահի վրա, քանի որ ղեկը չեմ կարողանում բռնել: Գնում ենք, որ գիսպը փոխենք, էլաստիկ գիպս դնենք, որպեսզի կարողանամ ղեկը բռնել, մրցումից առաջ մարզումներ անցկացնել հեծանվահրապարակում: Մնացած ամեն ինչ շատ լավ է»,- ասաց նա:
Եվրոպական խաղերը մեկնարկելու են հունիսի 21-ին: Ավարտվելու են 30-ին: Հեծանվահրապարակի մրցումները նախատեսված են հունիսի 27-30-ը: